Author: koki
Last saved by: Vidova Michaela
Company: Abyss Studios, Ltd.

V y h l á s e n i e   p r e d k l a d a t e ľ a

K návrhu zákona, ktorým sa mení a dopĺňa zákon č. 595/2003 Z. z. o dani z príjmov v znení neskorších predpisov a ktorým sa menia niektoré zákony boli predložené viaceré zásadné pripomienky v rámci medzirezortného pripomienkového konania. V rámci rozporového konania k zásadným pripomienkam sa nepodarilo odstrániť rozpory v nasledujúcich oblastiach:

Por. č. | Subjekt | Pripomienka | Typ | Stanovisko Ministerstva financií SR
| | Zásadné pripomienky k čl. I. | |

1.

RUZ 

AZZZ SR

Zrušenie zvýhodnenej lízingovej formy odpisovania majetku (finančný prenájom)
RUZ a AZZZ SR zásadne nesúhlasia so zrušením zvýhodnenej formy odpisovania majetku (finančný prenájom). Zrušenie lízingových odpisov obmedzuje formy financovania podnikateľských projektov, najmä pre malých a stredných podnikateľov. Zároveň odoberie z podnikateľského prostredia finančné zdroje z odpisov, ktoré firmy používajú na financovanie svojich investícií.. 
Zároveň žiadajú, aby sa úprava spôsobu odpisovania hmotného majetku použila až pri nájomných zmluvách s dojednaným právom kúpy prenajatej veci uzatvorených po 1.1.2015.

Z

Ministerstvo financií SR sa navrhovanou úpravou snaží zjednotiť spôsob odpisovania majetku bez ohľadu na spôsob jeho obstarania. Prechodné ustanovenie nie je retroaktívne. Odpisy hmotného a nehmotného majetku sa spätne neupravujú. V roku 2015 sa odpisy vypočítajú podľa § 27 ods. 1 alebo § 28 ods. 2 zákona. 
Rozpor trvá.

2.

AZZZ SR

Daň vyberaná zrážkou
AZZZ SR zásadne nesúhlasí, aby daň vyberaná zrážkou z peňažných a nepeňažných plnení uvedených v § 8 ods. 1 písm. l) zákona bola považovaná vysporiadanú a navrhujú, aby bola preddavkom na daň. Podľa ich názoru, bude tento režim diskriminovať poskytovateľov zdravotnej starostlivosti a zdravotníckych pracovníkov, ktorí svoju činnosť vykonávajú ako podnikatelia, keďže tieto podnikateľské subjekty by boli povinné platiť (zrážkovú) daň aj vtedy ak by vykazovali daňovú stratu. 
Ďalej navrhujú, aby nepeňažné plnenia poskytnuté nemocniciam zriadeným za účelom poskytovania zdravotnej starostlivosti ako verejnoprospešnej služby (t. j. ak nie sú založené za účelom podnikania), boli oslobodené od zdaňovania zrážkou.

Z

Ministerstvo financií SR navrhovanou úpravou zjednocuje spôsob vyberania dane u daňovníkov, ktorí dosahujú peňažné a nepeňažné príjmy od zákonom vymedzeného okruhu osôb (napr. od držiteľa registrácie lieku, držiteľa povolenia na veľkodistribúciu liekov). Rozpor trvá.

3.

AZZZ SR 

RUZ

Príjem (výnos) prislúchajúci k výdavku (nákladu) nezahrňovanému do základu dane
AZZZ SR a RUZ zásadne nesúhlasia s vypustením ustanovenia § 17 ods. 3 písm. g) zákona, podľa ktorého sa do základu dane nezahŕňal príjem prislúchajúci k výdavku (nákladu), ktorý nebol uznaný za daňový výdavok podľa § 19 zákona a ktorý bol daňovník povinný účtovať. Podľa ich názoru sa zrušením súčasného znenia §17, odsek 3, písm. g) poruší princíp daňovej spravodlivosti a proporcionality.

Z

Ministerstvo financií SR sa vypustením uvedeného ustanovenia snaží zamedzovať daňovým únikom. Pôvodné ustanovenie § 17 ods. 3 písm. g) zákona ponúkalo veľmi široký výklad nad rámec zákonu, keď sa nedaňové výdavky v úhrne posudzovali k úhrnu všetkých zdaniteľných príjmov, čím sa výrazne znižovala daňová povinnosť subjektu. 
Rozpor trvá.

4.

RUZ

Transferové oceňovanie u tuzemských subjektov
RUZ zásadne nesúhlasí so zavedením transferového oceňovania aj pri tuzemských závislých osobách. Vzhľadom na rozsah spracovania potrebnej dokumentácie a skutočnosti, že v rámci tuzemských závislých osôb sú všetky tieto osoby zdaňované v SR a Finančná správa SR má priamy dohľad a vplyv na tieto subjekty, sa im zavedenie transferového oceňovania aj pri tuzemských závislých osobách javí ako neúmerné administratívne zaťaženie daňovníkov.

Z

Ministerstvo financií SR vykonalo navrhovanú úpravu s cieľom zjednotenia našej právnej úpravy s európskou legislatívou, ktorej princípom je povinnosť uplatňovať rovnaké pravidlá voči daňovníkom s obmedzenou daňovou povinnosťou ako voči daňovníkom s neobmedzenou daňovou povinnosťou. 
Rozpor trvá.

5.

RUZ

Výdavky súvisiace s majetkom osobnej potreby
RUZ zásadne nesúhlasí s tvrdením uvedeným v dôvodovej správe, že tým, že daňovník uplatňuje výdavky na PHL paušálne vo výške 80% automaticky nedeklaruje to, že zvyšných 20% sú výdavky na osobnú spotrebu.

Z

Ministerstvo financií SR navrhovanou úpravou odstraňuje rozpor medzi uplatňovaním daňových výdavkov v plnej výške a paušálnymi výdavkami vo výške 80 % spotreby PHL. Rozpor trvá.

6.

AZZZ SR 

RUZ

Limitovanie odpisov hmotného a nehmotného majetku do výšky príjmu z prenájmu
AZZZ SR a RUZ zásadne nesúhlasia, aby si daňovník mohol uplatňovať daňové výdavky vo forme odpisov najviac do výšky príjmu plynúceho z prenájmu. Výška nájomného sa zvyčajne počíta v závislosti od reálnej doby používania predmetu prenájmu, ktorú odzrkadľujú účtovné odpisy, ktoré sú obvykle nižšie ako daňové. Preto nevidia dôvod na to, aby boli daňové odpisy limitované výškou prenájmu, keďže daňové odpisy sa neurčujú podľa reálnej doby používania, ale sú priamo dané zákonom. Preto je logicky bežnou praxou, že daňovníci prenajímajú majetok za cenu, ktorá je nižšia ako daňový odpis. Ale keďže je životnosť daného majetku zvyčajne dlhšia ako daňová doba odpisovania, prenajímajú tento majetok dlhšiu dobu a dosiahnu tak výnos, ktorý zvyšuje základ dane aj v ďalších obdobiach resp. ak ho neprenajímajú využívajú tento majetok pre svoje podnikanie a dosahovanie zdaniteľných príjmov priamo.

Z

Cieľom Ministerstva financií SR nie je, aby daňovník platil dane, ale aby mu nevznikala daňová strata. Z uvedeného dôvodu sa navrhuje možnosť odpisovania majetku, ktorý bol daný do prenájmu len do výšky príjmu z prenájmu. V prípade, ak by mal skutočne nízky prenájom v určitom období, môže využiť aj prerušenie odpisovania. 
Rozpor trvá.

7.

AZZZ SR 

RUZ

Členské príspevky vyplývajúce z nepovinného členstva v právnickej osobe
AZZZ SR a RUZ zásadne nesúhlasia s percentom, maximálnou výškou príspevku a so spôsobom výpočtu členských príspevkov vyplývajúcich z nepovinného členstva v právnickej osobe uznaných za daňový výdavok. Apelujú na vládu, aby riešila možnosť účasti na ekonomickom rozvoji krajiny malým firmám, ktorých na Slovensku je takmer 80% všetkých podnikov, a tiež aby neobmedzovala veľké podniky. 
RUZ navrhuje, aby členské príspevky vyplývajúce z nepovinného členstva boli daňovo uznané do výšky 30 tis. eur bez väzby na dosiahnutý základ, resp. navrhuje ponechať doteraz navrhovaný limit na súčasnej úrovni       66 388 eur ročne, alebo ho zrušiť úplne a uplatňovať všetky výdavky tohto typu.

Z

Ministerstvo financií SR upravilo toto ustanovenie z dôvodu, že neobmedzený počet nepovinných členských príspevkov neopodstatnene znižuje základ dane a daň daňovníka. 
Rozpor trvá.

8.

AZZZ SR 

RUZ

Limitovanie daňových rezerv
AZZZ SR a RUZ zásadne nesúhlasia a navrhujú, aby nevyfakturované dodávky a služby, zostavenie overenie, zverejnenie účtovnej závierky a výročnej správy a na zostavenie daňového priznania s prihliadnutím na skutočnosť, že každý daňovník je povinný zahrnúť do zdaniteľných výnosov a teda aj základu dane všetky uskutočnené dodávky tovaru a služieb v rámci zdaňovacieho i účtovného obdobia, aj keby ich ešte nevyfakturoval. Z rozsiahleho zoznamu rezerv, ktoré je účtovná jednotka povinná tvoriť v zmysle účtovných predpisov sa predkladateľ návrhu rozhodol obmedziť rezervy, ktoré účtovné jednotky tvoria najčastejšie resp. v najvyšších sumách. To môže viesť k tomu, že účtovné jednotky takéto rezervy vôbec nebudú tvoriť.

Z

Podľa súčasného znenia zákona je daňovým výdavkom tvorba rezervy na nevyfakturované dodávky, pričom použitie tejto rezervy už nie je daňovým výdavkom. Navrhovaným znením sa teda uzná až úhrada nevyfakturovaných dodávok, čo znamená že v zásade dôjde len k posunu uznania výdavku do zdaňovacieho obdobia, v ktorom boli dodávky a služby zaplatené.
Uvedené je zapracované aj v kontexte navrhovaného znenia § 17 ods. 19, t.j. výdavkov uznávaných až po zaplatení. 
Rozpor trvá.

9.

AZZZ SR 

RUZ

Alkoholické a tabakové výrobky ako reklamné predmety
AZZZ SR a RUZ zásadne nesúhlasia so zmenou ustanovenia upravujúcou uplatnenie daňových výdavkov na reklamné predmety. Podľa ich názoru je limitovanie reklamných predmetov sumou 17 eur postačujúce. Pokiaľ reklamný predmet slúži na reklamné účely, je vylúčenie alkoholických a tabakových výrobkov neopodstatnené.

Z

Podľa Ministerstva financií SR sú alkoholické a tabakové výrobky všeobecne považované za zdraviu škodlivé a daňovník, ktorý sa nezaoberá ich výrobou má extenzívny okruh možností výberu iných reklamných predmetov. 
Rozpor trvá.

10.

AZZZ SR

RUZ

Zmluvné pokuty, penále a úroky z omeškania
AZZZ SR a RUZ žiadajú, aby bolo aj naďalej zachované zahrňovanie zmluvných pokút, penále a úrokov z omeškania do základu dane po prijatí, respektíve zaplatení. Nie je dôvod na to, aby zmluvné pokuty a poplatky z omeškania a úroky z omeškania u dlžníka neboli daňovým výdavkom, pričom u veriteľa sú zdaniteľným výnosom a to bez ohľadu na to, či sú prijaté alebo nie. Zmluvné sankcie sú bežnou súčasťou obchodných vzťahov. Aj pri maximálnom úsilí daňovníka nie je vždy možné vyhnúť sa takýmto sankciám.

Z

Ministerstvo financií SR sa navrhovanou úpravou snaží podporiť platobnú disciplínu medzi podnikateľskými subjektmi. 
Rozpor trvá.

11.

AZZZ SR 

RUZ

Podkapitalizácia
AZZZ SR a RUZ zásadne nesúhlasia so zavedením pravidiel nízkej kapitalizácie a spôsobom úpravy základu dane. Navrhujú naviazať daňovú uznateľnosť úrokov na menej volatilný ukazovateľ, ktorý je daňovníkom viac predikovateľný.  
Daňovníci, ktorí poskytujú finančné produkty, napríklad lízingové spoločnosti, prostredníctvom požičaných peňazí generujú svoje výnosy, nakoľko ich požičiavajú ďalej, obdobne ako banky.

Z

Metóda výpočtu nízkej kapitalizácie bola predmetom odborných diskusií za účasti poradenských spoločností. V rámci európskej legislatívy je povinnosť uplatňovať rovnaké pravidlá voči daňovníkom s obmedzenou daňovou povinnosťou ako voči daňovníkom s neobmedzenou daňovou povinnosťou. Pravidlá nízkej kapitalizácie upravujú úverové vzťahy a podporujú závislé osoby, aby namiesto poskytovania úverov a pôžičiek posilňovali vlastné imanie. 
Rozpor trvá.

12.

RUZ

Odpisové skupiny
RUZ zásadne nesúhlasí so zmenou odpisových skupín odpisovaného majetku. Zavedenie nových odpisových skupín a preraďovanie hmotného majetku medzi odpisovými skupinami predstavuje pre spoločnosti s veľkým počtom majetkových položiek značnú administratívnu záťaž. Nerozumejú dôvodom prečo sa rozlišuje doba odpisovania a to až o 20 rokov a doba odpisovania pri výrobných a nevýrobných priestoroch. 
Ďalej poukazujú na to, že:
-	spôsob odpisovania sa všeobecne nemá meniť,
-	účtovné systémy nie sú schopné takéto zmeny vykonať v tak krátkej dobe, 
-	vzniknú dodatočné administratívne a finančné náklady.

Z

Ministerstvo financií SR zosúlaďuje daňovú dobu odpisovania u nevýrobných budov s dobou odpisovania budov členských štátov EÚ. Spôsob odpisovania nemôže meniť daňovník, ale v tomto prípade zmenu spôsobu odpisovania priamo ukladá zákon pre odpisové skupiny 1, 4, 5 a 6.Postup pri odpisovaní budov, ktoré sú využívané kombinovane je riešené v navrhovanom znení § 26 ods. 1. Prechodné ustanovenie nie je retroaktívne. Odpisy hmotného a nehmotného majetku sa spätne neupravujú. V roku 2015 sa odpisy vypočítajú podľa § 27 ods. 1 alebo § 28 ods. 2 zákona. 
Rozpor trvá.

13.

RUZ

Metóda zrýchleného odpisovania
RUZ zásadne nesúhlasí s navrhovanou zmenou použitia metódy zrýchleného odpisovania len pre odpisovú skupinu 2 a 3. 
Možnosť výberu spôsobu odpisovania je pre daňovníka snáď najvýznamnejší nástroj daňovej optimalizácie a plánovania, ktoré cieľom u poctivých daňovníkov je nevytvárať si daňové straty, a tým odvádzať daň pre štát. Rovnako to motivuje daňovníkov k vytváraniu prostriedkov pre ďalší rozvoj podnikania tak, aby bol konkurencie schopný na trhu (modernizácia, rekonštrukcia a pod.).

Z

Zrýchlený spôsob odpisovania ostáva zachovaný pre odpisovú skupinu 2 a 3 ako podpora zavádzania nových výrobných technológii. Spôsob odpisovania nemôže meniť daňovník, ale v tomto prípade zmenu spôsobu odpisovania priamo ukladá zákon pre odpisové skupiny 1, 4, 5 a 6.
Rozpor trvá.

14.

AZZZ SR

Oznamovacia povinnosť príjemcov nepeňažného plnenia
AZZZ SR nesúhlasí s návrhom novely zákona zaviesť držiteľom povinnosť oznamovať správcovi dane údaje o prijímateľoch peňažných a nepeňažných plnení, naopak navrhujú aby prijatie týchto plnení od držiteľa oznamovali samotní príjemcovia týchto plnení. Okrem toho namietajú povinnosť oznamovať identifikačné údaje o prijímateľoch.

Z

Držitelia poskytujú nepeňažné plnenia zdravotníckym pracovníkom ako určité zvýhodnenie, a preto nevidíme dôvod, aby zdravotnícki pracovníci nahlásili všetky potrebné údaje týmto držiteľom. Zdravotnícki pracovníci budú potrebovať potvrdenie o poskytnutom nepeňažnom plnení od týchto držiteľov a majú aj povinnosť oznamovať tieto údaje Ministerstvu zdravotníctva SR podľa zákona o poskytovateľoch zdravotnej starostlivosti. Táto úprava sa navrhuje aj z toho dôvodu, že zdravotnícki pracovníci takéto plnenia nepriznávali prostredníctvom daňových priznaní. 
Rozpor trvá.

15.

MH SR

Odpočet výdavkov (nákladov) na výskum a vývoj
Navrhuje zvýšiť percento výdavkov (nákladov) vynaložených na výskum a vývoj v zdaňovacom období, za ktoré sa podáva daňové priznanie z 25% na 60%. Možnosť odpočítať od základu dane výdavky na výskum a vývoj len do výšky 25% nebude dostatočne motivovať podnikateľské subjekty, aby vo zvýšenej miere realizovali projekty výskumu a vývoja a využívali pri nich odpočet výdavkov.

Z

Navrhnuté percento odpočtu nákladov na výskum a vývoj bolo výsledkom spoločných rokovaní so zástupcami zamestnávateľov aj zamestnancov. V budúcnosti je možné uvedené percento prehodnotiť, ak sa ukáže že tento nástroj je prínosom pre rozvoj podnikového výskumu a vývoja.
Rozpor trvá.

| | Zásadné pripomienky k článku V. | |

16.

ASL SR  

 AZZZ SR

Zavedenie povinnosti používať elektronickú registračnú pokladnicu alebo virtuálnu registračnú pokladnicu
ASL SR a AZZZ SR zásadne  nesúhlasia so  zavedením povinnosti používať elektronickú registračnú pokladnicu alebo virtuálnu registračnú pokladnicu pre činnosti nemocníc,  činnosti všeobecnej lekárskej praxe, činnosti špeciálnej lekárskej praxe a zubnej lekárskej praxe z dôvodu, že  
zdravotnícky pracovníci už  v súčasnosti majú povinnosť vydať riadny daňový doklad pacientovi o priamej platbe a tiež evidovať príjmy z priamych platieb v účtovníctve, a z týchto príjmov odvádzať dane.  
Povinnosť používať pokladnice bude znamenať neúmerné zvýšenie administratívnej a tým aj finančnej záťaže zdravotníckych zariadení.

Z

Ministerstvo financií SR návrhom sleduje eliminovať krátenie prijatých tržieb, ako aj z dôvodu ochrany pacienta, t. j. aby pacient dostal pri zaplatení relevantný pokladničný doklad. Rozpor trvá.

17.

RÚZ a ZCR SR

Zavedenie povinnosti používať elektronickú registračnú pokladnicu alebo virtuálnu registračnú pokladnicu
RÚZ a ZCR SR zásadne nesúhlasia so zavedením povinnosti používať elektronickú registračnú pokladnicu alebo virtuálnu registračnú pokladnicu pre ubytovacie služby. 
Zavedenie takejto povinnosti pre všetky typy ubytovacích zariadení sa dotkne predovšetkým malých podnikov a mikropodnikov (ubytovanie na súkromí). Pre tieto zariadenia zavedenie povinnosti používať pokladnice bude znamenať zvýšenú administratívnu a hlavne finančnú záťaž, čo bude mať za následok zrušenie prevádzok.

Ministerstvo financií SR návrhom sleduje eliminovať krátenie prijatých tržieb, ako aj z dôvodu ochrany zákazníkov, t. j. aby zákazník dostal pri zaplatení relevantný pokladničný doklad. 
Rozpor trvá.

18.

RUZ

Zavedenie povinnosti používať elektronickú registračnú pokladnicu alebo virtuálnu registračnú pokladnicu
RÚZ zásadne nesúhlasí so zavedením povinnosti  používať elektronickú registračnú pokladnicu alebo virtuálnu registračnú pokladnicu pre činnosti nemocníc, činnosti všeobecnej lekárskej praxe, činnosti špeciálnej lekárskej praxe a zubnej lekárskej praxe z dôvodu, že používanie pokladníc by mohlo vážnym spôsobom narušiť priebeh poskytovania zdravotnej starostlivosti. Platby v malých ambulantných zariadeniach sú obvykle nepravidelné a v sume len niekoľko Eur.

Ministerstvo financií SR návrhom sleduje eliminovať krátenie prijatých tržieb, ako aj z dôvodu ochrany  pacienta, t. j. aby pacient dostal pri zaplatení relevantný pokladničný doklad. Rozpor trvá.

19.

SKZL

Zavedenie povinnosti používať elektronickú registračnú pokladnicu alebo virtuálnu registračnú pokladnicu a obmedzenie používania virtuálnej registračnej pokladnice
SKZL zásadne nesúhlasí so zavedením povinnosti  používať elektronickú registračnú pokladnicu alebo virtuálnu registračnú pokladnicu pre činnosti zubnej lekárskej praxe a s obmedzením používania virtuálnej registračnej pokladnice, a to len pri vydaní 300 pokladničných dokladov za mesiac. 
Podľa  komory zavedenie takejto povinnosti  bude predstavovať pre zubné ambulancie zvýšené administratívne zaťaženie a nárast finančných nákladov a skráti sa ordinačný čas na ošetrovanie pacientov.

Ministerstvo financií SR návrhom sleduje eliminovať krátenie prijatých tržieb, ako aj z dôvodu ochrany  pacienta, t. j. aby pacient dostal pri zaplatení relevantný pokladničný doklad. Pokiaľ ide o obmedzenie používania virtuálnej registračnej pokladnice, toto sa navrhlo z dôvodu kapacít informačného systému finančnej správy. V budúcnosti sa uvažuje s prehodnotením tohto obmedzenia. 
Rozpor trvá.

20.

SLK

Zavedenie povinnosti používať elektronickú registračnú pokladnicu alebo virtuálnu registračnú pokladnicu
SLK zásadne  nesúhlasí so  zavedením povinnosti používať elektronickú registračnú pokladnicu alebo virtuálnu registračnú pokladnicu pre činnosti nemocníc,  činnosti všeobecnej lekárskej praxe, činnosti špeciálnej lekárskej praxe a zubnej lekárskej praxe z dôvodu, že  táto povinnosť zvýši už teraz vysokú administratívnu záťaž ambulancií,  skráti sa čas na starostlivosť o pacientov, zvýšia sa náklady ambulancií. Ďalej uvádzajú, že poskytovatelia zdravotnej starostlivosti vydávajú daňové doklady o prijatých platbách v hotovosti, evidujú tieto príjmy a odvádzajú z nich dane.

Ministerstvo financií SR návrhom sleduje eliminovať krátenie prijatých tržieb, ako aj z dôvodu ochrany  pacienta, t. j. aby pacient dostal pri zaplatení relevantný pokladničný doklad. Rozpor trvá.

Vysvetlivky k použitým skratkám v tabuľke:
ASL SR – Asociácia súkromných lekárov SR

AZZZ SR - Asociácia zamestnávateľských zväzov a združení SR
MH SR – Ministerstvo hospodárstva SR
SLK – Slovenská lekárska komora
SKZL – Slovenská komora zubných lekárov
RUZ - Republiková únia zamestnávateľov
ZCR SR – Zväz cestovného ruchu SR